*Tämä artikkeli käsittelee henkilöä. Peter Nyman on myös hänen isännöimänsä televisio-ohjelma.*

**Peter Rafael Nyman** (s. 27. syyskuuta 1966 Helsinki) on suomalainen toimittaja ja uutisankkuri MTV3-kanavalla. Hän toimi uutisankkurina ensimmäisen kerran 9. elokuuta 2010 *Seitsemän uutisissa*.

Nyman siirtyi uutisankkuriksi Yle TV1:n *Uutisvuoto*-ohjelman juontajan paikalta Urpo Martikaisen jäätyä eläkkeelle. *Uutisvuodossa* Nymanin korvasi Nelosen uutisten entinen ankkuri Baba Lybeck. Tammikuussa 2019 Nyman palasi Uutisvuodon juontajaksi.

2019 alkuvuonna Peter Nyman perusti oman digituotantotiimin. Nymanin yritys Oy Ny Man Communication, Consultation & Contemplation Ab laajeni lähinnä koulutuksia tarjonneesta yrityksestä digi- ja videotuotantoyritykseksi nimeltään nyMan.

Elämä ja ura
------------

Nyman on opiskellut valtio-oppia ja journalismia Helsingin yliopiston Svenska social- och kommunalhögskolanissa. Koulutukseltaan hän on valtiotieteiden kandidaatti.

Ennen Uutisvuotoa Nyman tuli tunnetuksi MTV3:n 1990-luvun arkipäivisin lähetetyn *Mediapeli*-keskusteluohjelman juontajana. TV1:llä hän juonsi Uutisvuodon lisäksi vuosina 2009–2010 makasiiniohjelmaa *Puoli seitsemän*.

Nyman on isännöinyt muun muassa Englannin Valioliigan jalkapallostudiota Canal+-kanavalla. Hän on kertonut kannattavansa englantilaista Arsenal-joukkuetta.

Maaliskuussa 2015 alkoi Nymanin ohjelma *Peter uutisvirrassa*, jossa hän haastattelee ajankohtaista vierasta.

Nymanin suomenruotsalaisuudesta kertova kirja *Ankkalammikko* ilmestyi vuonna 2007. Stadin Slangi -yhdistys valitsi neljännen polven helsinkiläisen Nymanin vuonna 2010 Stadin Kundiksi.

Tammikuussa 2017 alkoi MTV3-kanavalla ajankohtainen keskusteluohjelma *Peter Nyman*.

### Yksityiselämä

Nyman on ollut vuodesta 2003 lähtien naimisissa varatuomari Maija Lukkari-Nymanin kanssa ja heillä on kaksi lasta: tytär ja poika. Nymanin ensimmäinen vaimo, näyttelijä Rebecca Troupp, menehtyi syöpään vuonna 2001.

Teokset
-------

* *Haluatteko lukea hyvän vitsin, jonka kuulin äsken Yleisradion kahvilassa?*. Helsinki: WSOY, 2004. ISBN 978-951-0-29690-5.
* *Ankkalammikko*. Helsinki: WSOY, 2007. ISBN 978-951-0-31236-0.

Lähteet
-------

1. ↑  Ny Man Communication, Consultation & Contemplation Ab Oy - Y-tunnus: 1918078-5 - Yritystiedot, taloustiedot, päättäjät & hallituksen jäsenet *www.finder.fi*. Viitattu 28.11.2018.
2. ↑  Peter Nyman siirtyy Uutisvuodosta uutisankkuriksi *Helsingin Sanomat*.  26.4.2010. Viitattu 26.4.2010.
3. ↑  Baba Lybeck Uutisvuotoon Peter Nymanin tilalle *Helsingin Sanomat*.
4. ↑  Anne Leinonen: Peter Nyman palaa Uutisvuotoon - yksi vanhoista jaksoista on noussut superklassikoksi: "Kukaan ei uskonut, että hän on niin kreisi" *Iltalehti*.  6.11.2018. Viitattu 6.11.2018.
5. 1 2  Stadin friidu ja kundi julkistettiin Espalla  12.6.2010. Yle Uutiset. Viitattu 15.10.2013.
6. ↑  Näistä Maikkarilla aloittava Peter Nyman muistetaan  26.4.2010. MTV3.fi. Viitattu 15.10.2013.
7. ↑  Peter uutisvirrassa *MTV.fi*.  Arkistoitu 6.5.2016. Viitattu 22.9.2015.
8. ↑  Laine, Risto: Ankkoja oppimassa *Turun sanomat*.  13.3.2007. Viitattu 16.4.2012.
9. ↑  Peter Nyman sai pojan! *Iltalehti.fi*.  24.11.2007. Viitattu 12.6.2013.
10. ↑  Peter Nymanin vaimo menehtyi syöpään *Ilta-Sanomat*.  21.7.2001.  Arkistoitu 26.5.2012. Viitattu 23.4.2009.


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Yhdysvallat

 |
|  |
| Henkilöt | 
* Ritva
	+ 2
* Elonet
* Yle

 |

 |